LIGJ
Nr. 47/2021

PËR DISA SHTESA DHE NDRYSHIME NË LIGJIN NR. 95/2016, “PËR ORGANIZIMIN DHE FUNKSIONIMIN E INSTITUCIONEVE PËR TË LUFTUAR KORRUPSIONIN DHE KRIMIN E ORGANIZUAR”

Në mbështetje të neneve 81 dhe 83, pika 1, të Kushtetutës, me propozimin e një deputeti, 

KUVENDI
I REPUBLIKËS SË SHQIPËRISË

VENDOSI:

[bookmark: _GoBack]Në ligjin nr. 95/2016, “Për organizimin dhe funksionimin e institucioneve për të luftuar korrupsionin dhe krimin e organizuar” bëhen këto shtesa e ndryshime: 

Neni 1

	Në nenin 8, pika 1, togfjalëshi “por nuk mund të tejkalojë kompetencën e përcaktuar nga neni 135, pika 2, të Kushtetutës” shfuqizohet.

Neni 2

Pas nenit 20 shtohet neni 20/1 me këtë përmbajtje:

“Neni 20/1

1. Me qëllim funksionimin normal të bërthamës komanduese elektronike në Prokurorinë e Posaçme caktohen specialistë të fushës, të cilët gëzojnë  statusin e oficerit të Policisë Gjyqësore.
2. Paga e specialistit të bërthamës komanduese elektronike është e njëjtë me pagën e oficerit nga shërbimet e Policisë Gjyqësore, sipas përcaktimit të nenit 39/1 të këtij ligji.
3. Specialistët e bërthamës komanduese elektronike përfitojnë të njëjtin trajtim si punonjësit e Byrosë Kombëtare të Hetimit, sipas përcaktimit të nenit 40/1 të këtij ligji.”.

Neni 3

Në nenin 21 bëhen shtesat e mëposhtme:
1. Në pikën 3 pas togfjalëshit “Punonjësit e këtij sektori” shtohet togfjalëshi “gëzojnë statusin e oficerit të Policisë Gjyqësore dhe”.
2. Pas pikës 3 shtohen pikat 4 dhe 5 me këtë përmbajtje:
“4. Paga e punonjësve të këtij sektori është e njëjtë me pagën e oficerit nga shërbimet e Policisë Gjyqësore, sipas përcaktimit të nenit 39/1 të këtij ligji.
	5. Punonjësit e këtij sektori përfitojnë të njëjtin trajtim si punonjësit e Byrosë Kombëtare të Hetimit, sipas përcaktimit të nenit 40/1 të këtij ligji.”. 

Neni 4

Pas nenit 35 shtohet neni 35/1 me këtë përmbajtje:

“Neni 35/1
Paga e drejtorit të Byrosë Kombëtare të Hetimit

1. Paga e drejtorit të Byrosë Kombëtare të Hetimit përbëhet nga paga bazë, shtesa për vjetërsi dhe shtesa për vështirësi pune. 
2. Paga bazë është e barabartë me pagën bruto fillestare të prokurorit pranë Prokurorisë së Posaçme, sipas legjislacionit në fuqi për statusin e gjyqtarëve dhe prokurorëve në Republikën e Shqipërisë.
3. Shtesa për vjetërsi llogaritet në masën 2 për qind të pagës referuese bazë, sipas përcaktimit të legjislacionit në fuqi për statusin e gjyqtarëve dhe prokurorëve, për çdo vit shërbimi në funksion, por jo më shumë se 25 vjet shërbim. 
4. Shtesë për vështirësi pune llogaritet në masën 70 për qind të pagës bruto fillestare të prokurorit pranë Prokurorisë së Posaçme.”.

Neni 5

Pas nenit 36 shtohet neni 36/1 me këtë përmbajtje:

“Neni 36/1
Paga e zëvendësdrejtorit të Byrosë Kombëtare të Hetimit

1. Paga e zëvendësdrejtorit të Byrosë Kombëtare të Hetimit përbëhet nga paga bazë, shtesa për vjetërsi dhe shtesa për vështirësi pune. 
2. Paga bazë është e barabartë me 80 për qind të pagës bruto fillestare të prokurorit pranë Prokurorisë së Posaçme, sipas legjislacionit në fuqi për statusin e gjyqtarëve dhe prokurorëve në Republikën e Shqipërisë.
3. Shtesa për vjetërsi llogaritet në masën 2 për qind të pagës referuese bazë, sipas përcaktimit të legjislacionit në fuqi për statusin e gjyqtarëve dhe prokurorëve, për çdo vit shërbimi në funksion, por jo më shumë se 25 vjet shërbim. 
4. Shtesa për vështirësi pune llogaritet në masën 70 për qind të pagës bruto fillestare të prokurorit pranë Prokurorisë së Posaçme.”

Neni 6

Pas nenit 38 shtohet nenit 38/1 me këtë përmbajtje:

“Neni 38/1
Paga e hetuesit të Byrosë Kombëtare të Hetimit

1. Paga e hetuesit të Byrosë Kombëtare të Hetimit përbëhet nga paga bazë, shtesa për vjetërsi dhe shtesa për vështirësi pune. 
2. Paga bazë është e barabartë me 60 për qind të pagës bruto fillestare të prokurorit pranë Prokurorisë së Posaçme, sipas legjislacionit në fuqi për statusin e gjyqtarëve dhe prokurorëve në Republikën e Shqipërisë.
3. Shtesa për vjetërsi llogaritet në masën 2 për qind të pagës referuese bazë, sipas përcaktimit të legjislacionit në fuqi për statusin e gjyqtarëve dhe prokurorëve, për çdo vit shërbimi në funksion, por jo më shumë se 25 vjet shërbim. 
4. Shtesa për vështirësi pune llogaritet në masën 70 për qind të pagës bruto fillestare të prokurorit pranë Prokurorisë së Posaçme.”. 

Neni 7

Pas nenit 39 shtohet nenit 39/1 me këtë përmbajtje:

“Neni 39/1
Paga e oficerit nga shërbimet e Policisë Gjyqësore

1. Paga e oficerit nga shërbimet e Policisë Gjyqësore të Byrosë Kombëtare të Hetimit përbëhet nga paga bazë, shtesa për vjetërsi dhe shtesa për vështirësi pune. 
2. Paga bazë është e barabartë me 60 për qind të pagës bruto fillestare të prokurorit pranë Prokurorisë së Posaçme, sipas legjislacionit në fuqi për statusin e gjyqtarëve dhe prokurorëve në Republikën e Shqipërisë.
3. Shtesa për vjetërsi llogaritet në masën 2 për qind të pagës referuese bazë, sipas përcaktimit të legjislacionit në fuqi për statusin e gjyqtarëve dhe prokurorëve, për çdo vit shërbimi në funksion, por jo më shumë se 25 vjet shërbim. 
4. Shtesa për vështirësi pune llogaritet në masën 50 për qind të pagës bruto fillestare të prokurorit pranë Prokurorisë së Posaçme.”.

Neni 8

Pas nenit 40 shtohet neni 40/1 me këtë përmbajtje:

“Neni 40/1
Trajtimi i punonjësve të Byrosë Kombëtare të Hetimit

1. Drejtori, zëvendësdrejtori, hetuesit e Byrosë Kombëtare të Hetimit dhe oficerët nga shërbimet e Policisë Gjyqësore të Byrosë Kombëtare të Hetimit përfitojnë të njëjtin trajtim që përfitojnë punonjësit e Policisë së Shtetit, sipas legjislacionit në fuqi për Policinë e Shtetit.
2. Trajtimi i punonjësve, sipas pikës 1 të këtij neni, përfshin të drejtën e pushimit vjetor dhe pushimeve të tjera të pagueshme, lejen pa të drejtë page, trajtimin financiar gjatë qëndrimit në punë, të drejtën për sigurim shëndetësor të veçantë, të drejtën për përfitim të kredisë me interesa të buta, kompensimin për strehim, sigurimin e jetës, mbrojtjen e veçantë, si dhe trajtimin e familjarëve të punonjësve që humbasin jetën për shkak të detyrës. 
3. Këshilli i Ministrave miraton rregullat, procedurat dhe kriteret për trajtimin e punonjësve, sipas pikave 1 dhe 2 të këtij neni, me të njëjtin trajtim që përfitojnë punonjësit e Policisë së Shtetit, sipas legjislacionit në fuqi për Policinë e Shtetit.”.  

Neni 9

Në nenin 44, pika 2, pas togfjalëshit “pranë Prokurorisë së Posaçme” shtohet togfjalëshi “dhe punonjësit e administratës së Byrosë Kombëtare të Hetimit”.

Neni 10

Pas nenit 44 shtohet neni 44/1 me këtë përmbajtje

Neni 44/1
Shpërblimi për vështirësi pune

1. Nëpunësi civil gjyqësor në gjykatat e posaçme për gjykimin e veprave penale të korrupsionit dhe krimit të organizuar përfiton shtesë për vështirësi pune në masën 50 për qind të pagës përkatëse.
2. Nëpunësi civil në prokurorinë e posaçme dhe në Byronë Kombëtare të Hetimit përfiton shtesë për vështirësi pune në masën 50 për qind të pagës përkatëse. Kanë të drejtë të përfitojnë shtesë për vështirësi pune në masën 50 për qind të pagës përkatëse edhe punonjësit e tjerë të Prokurorisë së Posaçme dhe të Byrosë Kombëtare të Hetimit, që duhet të plotësojnë kushtet e sigurisë para caktimit në detyrë ose emërimit, sipas nenit 6 të këtij ligji. 

Neni 11
Dispozitë kalimtare

Drejtori, zëvendësdrejtori, hetuesit e Byrosë Kombëtare të Hetimit, oficerët nga shërbimet e Policisë Gjyqësore të Byrosë Kombëtare të Hetimit, punonjësit e sektorit të hetimit financiar, si dhe punonjësit e bërthamës komanduese elektronike përfitojnë pagën, sipas përcaktimeve të këtij ligji, nga data e emërimit të tyre në detyrë.

Neni 12

Ky ligj hyn në fuqi 15 ditë pas botimit në Fletoren Zyrtare.

KRYETAR
Gramoz Ruçi

Miratuar në datën 23.3.2021.

